พระราชบัญญัติเหรียญศารทูลมาลา พระพุทธศักราช 2468
ประกาศวันที่ 1925-04-05

content: พระราชบัญญัติเหรียญศารทูลมาลา พระพุทธศักราช ๒๔๖๘
content: สมเด็จพระรามาธิบดีศรีสินทรมหาวชิราวุธ พระมงกุฎเกล้าเจ้าอยู่หัว มีพระบรมราชโองการดำรัสเหนือเกล้าฯ สั่งว่า นับแต่กาลที่ได้เสด็จเถลิงถวัลยราชสมบัติบรรจบรอบปีที่ ๑๕ ในพระพุทธศักราช ๒๔๖๘ นี้ ซึ่งกองเสือป่าอาสาสมัครก็ได้ดำเนินตามกระแสพระบรมราโชบาย
content: จนประสบผลแล้วซึ่งความยั่งยืนมั่นคงเป็นปึกแผ่นเผยแผ่ไปทั่วพระราชอาณาจักรสยามแล้ว จึงเป็นการสมควรที่จะสถาปนาเหรียญสำหรับพระราชทานเป็นบำเหน็จความชอบแก่ผู้ที่ปฏิบัติราชการเสือป่าด้วยความอุตสาหะอันยั่งยืน ที่รับราชการมาครบกำหนด ๑๕ ปีบริบูรณ์ จึงทรงพระกรุณาโปรดเกล้าฯ ให้ตราพระราชบัญญัติไว้ดังนี้
sectionNo: 1
content: มาตรา ๑ พระราชบัญญัตินี้ให้เรียกว่า พระราชบัญญัติเหรียญศารทูลมาลา พระพุทธศักราช ๒๔๖๘ ให้ใช้ตั้งแต่วันที่ ๑ มกราคม พ.ศ. ๒๔๖๘ เป็นต้นไป
sectionNo: 2
content: มาตรา ๒ เหรียญศารทูลมาลาเทียบเหรียญจักรพรรดิมาลาเป็นเหรียญเงินมีสัณฐานเป็นรูปจักรหมายยศเสือป่า ด้านหน้าเป็นรูปหน้าเสือทรงมงกุฎอยู่กลางในวงจักร ด้านหลังตรงกลางมีอักษรพระบรมนามาภิไธยย่อ ร.ร. ๖ มีอักษรจารึกวงรอบข้างบนว่า “บำเหน็จแห่งความยั่งยืน” และจารึกอักษรที่วงรอบข้างล่างว่า “ในราชการเสือป่า ๑๕ ปี”
sectionNo: 2
content: ที่ร้อยแพรแถบสีดำเหลืองสลับกันเป็นลายรุ้งเป็นรูปวชิระสองคมมีเข็มกลัดเงิน เบื้องบนแพรแถบจารึกอักษรว่า เสียชีพอย่าเสียสัตย์ สำหรับติดอกเสื้อข้างซ้าย
sectionNo: 3
content: มาตรา ๓ ผู้ที่ได้รับพระราชทานเหรียญศารทูลมาลานี้มีประกาศนียบัตรพระราชหัตถ์เลขาประทับพระราชลัญจกรสำหรับเหรียญนี้ด้วยเป็นสำคัญ
sectionNo: 4
content: มาตรา ๔ เหรียญศารทูลมาลานี้เมื่อผู้รับพระราชทานสิ้นชีพล่วงลับไปแล้ว ทรงพระกรุณาโปรดเกล้าฯ พระราชทานให้ไว้เป็นที่ระลึกแก่บุตรหลานสืบต่อไปไม่ต้องส่งคืน แต่ผู้ที่ได้รับต่อ ๆ กันไปดังนี้ จะใช้ติดเหรียญนี้ประดับกายไม่ได้ เป็นแต่พระราชทานให้เก็บไว้เป็นที่ระลึกเท่านั้น
sectionNo: 5
content: มาตรา ๕ ถ้าผู้ที่ได้รับพระราชทานเหรียญศารทูลมาลานี้มีความผิดต้องถอดจากยศเสือป่าหรือยศบรรดาศักดิ์เมื่อใด ให้เจ้าพนักงานเรียกเหรียญและประกาศนียบัตรคืนทันที
sectionNo: 6
content: มาตรา ๖ เหรียญศารทูลมาลาตามที่ได้กล่าวมาแล้วนี้ สำหรับพระราชทานแก่นายเสือป่าชั้นสัญญาบัตรและชั้นประทวน นับแต่ชั้นนายหมู่ใหญ่ขึ้นไป
sectionNo: 7
content: มาตรา ๗ กำหนดเวลาของผู้ที่จะได้รับพระราชทานเหรียญศารทูลมาลานี้ ให้นับตั้งแต่วันประกาศของกองเสือป่าอาสาสมัครให้ผู้นั้นเป็นสมาชิก ผู้ออกจากตำแหน่งประจำการเป็นกองหนุนและกองนอก ไม่นับเข้าในเกณฑ์ที่จะได้รับพระราชทาน
sectionNo: 8
content: มาตรา ๘ ผู้ใดซึ่งเป็นผู้สมควรจะได้รับพระราชทานตามพระราชบัญญัตินี้แล้ว แต่ผู้นั้นประพฤติชั่วอย่างใด ๆ ซึ่งทรงพระดำริเห็นว่ายังไม่ควรจะพระราชทานก็จะโปรดเกล้าฯ ให้งดไว้ ยังไม่พระราชทาน หรือถ้าได้รับพระราชทานไปแล้วภายหลังปรากฏว่าเป็นผู้ประพฤติชั่วตามที่กล่าวมาแล้ว จะโปรดเกล้าฯ
sectionNo: 8
content: ให้เรียกเหรียญและประกาศนียบัตรคืนตามพระราชดำริเห็นสมควร
sectionNo: 9
content: มาตรา ๙ นอกจากที่ได้กล่าวมาแล้วนี้ ผู้ใดที่ทรงพระราชดำริเห็นสมควรจะได้รับพระราชทาน จะได้ทรงพระกรุณาโปรดเกล้าฯ พระราชทานเป็นพิเศษ
sectionNo: 10
content: มาตรา ๑๐ ห้ามมิให้ผู้ที่ไม่ได้รับพระราชทานเหรียญนี้ ติดเหรียญปลอมดังผู้ที่ได้รับพระราชทาน
sectionNo: 11
content: มาตรา ๑๑ ให้กรมปลัดเสือป่าเป็นเจ้าหน้าที่รักษาพระราชบัญญัตินี้ ให้ดำเนินไปโดยถูกต้องตามพระราชบัญญัติทุกประการ พระราชบัญญัติตราไว้แต่วันที่ ๑ เดือนเมษายน พระพุทธศักราช ๒๔๖๘ เป็นปีที่ ๑๖ ในรัชกาลปัจจุบันนี้